Το Ινστιτούτο Οδικής Ασφάλειας (Ι.Ο.ΑΣ.) «Πάνος Μυλωνάς», στο πλαίσιο των δράσεων που υλοποιεί για την πρόληψη και μείωση των τροχαίων δυστυχημάτων στη χώρα μας, διοργανώνει και φέτος για 13η συνεχή χρονιά την επιτυχημένη δράση ευαισθητοποίησης για τους κινδύνους της οδήγησης υπό την επήρεια αλκοόλ, γνωστή ως «Ευρωπαϊκή Νύχτα Χωρίς Ατυχήματα» στη Χίο. 
Η εκδήλωση θα πραγματοποιηθεί το Σάββατο 19/10/2019 στο 44 και στο Sueño και το εργαστήριο Μεταφορών και Λήψης Αποφάσεων (TRANSDEM) του τμήματος Ναυτιλίας και Επιχειρηματικών Υπηρεσιών του Πανεπιστημίου Αιγαίου, συμμετέχει στη διοργάνωση. Η παρουσία εθελοντών είναι πολύ σημαντική για την ομαλή διεξαγωγή της δράσης!
Λίγα λόγια για τη συγκεκριμένη βραδιά: 
[bookmark: _GoBack]Σε κάθε νυχτερινό κέντρο βρίσκονται εθελοντές του Δικτύου Ι.Ο.ΑΣ. που βοηθάνε στην ομαλή διεξαγωγή της εκδήλωσης. Ο ρόλος των εθελοντών είναι να ορίζουν, μαζί με τις παρέες που έρχονται να διασκεδάσουν, τον «Οδηγό της παρέας», ο οποίος αφού αποδεχτεί τον τίτλο του φοράει ένα βραχιολάκι και είναι υποχρεωμένος να μην καταναλώσει αλκοόλ όλο το βράδυ. 
Όταν έρθει η ώρα να αναχωρήσει από το νυχτερινό κέντρο μπορεί να κάνει, με τη δική του θέληση, ένα φιλικό αλκοτέστ, για να δούμε αν τήρησε την υπόσχεσή του. Εάν πράγματι έχει διατηρήσει τον έλεγχο και δεν έχει πιει ο «Οδηγός της παρέας» επιβραβεύεται με ένα αναμνηστικό δώρο ενώ σε άλλη περίπτωση οι εθελοντές μας τον συμβουλεύσουν να αφήσει το όχημα και να γυρίσει σπίτι του με ταξί ή να οδηγήσει κάποιος από την παρέα που δεν έχει καταναλώσει αλκοόλ. 
Η δράση πραγματοποιείται, όπως κάθε χρόνο, ταυτόχρονα σε δεκάδες χώρες της Ευρώπης αλλά και παγκοσμίως, με στόχο την προώθηση μηνυμάτων Οδικής Ασφάλειας και την υιοθέτηση προτύπων για ασφαλείς και υγιείς συμπεριφορές, με έμφαση στην ασφάλεια στο δρόμο.
Στόχος της είναι η ευαισθητοποίηση του κοινού και κυρίως των νέων στη χώρα μας, ώστε να συνειδητοποιήσουν ότι αλκοόλ και οδήγηση δεν πάνε μαζί, υιοθετώντας πιο υπεύθυνη στάση ως οδηγοί αλλά και ως συνεπιβάτες. 
Η εν λόγω εκδήλωση θα πραγματοποιηθεί φέτος το Σάββατο 19 Οκτωβρίου 2019 σε πόλεις και χώρους διασκέδασης σε όλη την Ελλάδα, πάντα σε συνεργασία με τοπικούς φορείς, συλλόγους και το Δίκτυο Εθελοντών του Ι.Ο.ΑΣ., με κεντρικό σύνθημα «Όλοι διασκεδάζουν. Ένας δεν πίνει... ο Οδηγός της Παρέας!». 

Δήλωσε συμμετοχή για εθελοντής: nkrousoul@aegean.gr
